# **Konfirmantforeldrevandring, samling 1**

(Opplegget er utviklet i Lommedalen menighet. Teksten til dette notatet er hentet fra Konfirmantbibelens lærerveiledning s. 44)

Denne foreldrevandringen gjennomføres som en del av første Input kveld for konfirmantforeldre der en tar opp: Hva er konfirmasjon. Dette er en vandring i kirkerommet, som også passer etter en informasjonskveld i sammenheng med konfirmasjonstiden.

Foreldrene blir invitert på en 15-20 minutters vandring til ulike stasjoner i kirkerommet med etterfølgende refleksjon. Stasjonene er utstyrt med levende lys, blomster og gjenstander som gir assosiasjoner til de ulike temaene. Send foreldrene inn i kirkerommet etappevis og be alle gå stille uten prat. Sett på rolig musikk, gjerne salmer.

*Stasjon 1:* ved døpefonten (Dåpslys, dåpsattest, dåpskjole/dåpslue, dåpsklut ). To maskinskrevne plakater. a) Et vers av dåpssalmen som brukes mest i menigheten. b) Husk tilbake på din sønn/datters dåp. Hvor var det, hvem var faddere og hvordan var dagen?

*Stasjon 2:* Barndommen (barnefoto, leker, lego, kosedyr, 4-årsbok, barnebibel). Tenk tilbake på ditt barns barndom. Plakater: a) Barndomsdikt. b) Hva preget den tiden og hva husker du best?

*Stasjon 3:* Ungdomstiden (Konfirmantbibelen, Kristuskransen, mobiltelefon, skolebøker, timeplan, fotball, sminkepung). Hvilke forventninger har du til konfirmasjonstiden? Plakater: a) ungdomsdikt/visdomsord om ungdomstid. b) Hvilke ønsker har du for din sønn/datter?

*Stasjon 4:* Framtidsdrømmer. (Videregående bøker, yrkesvalgmateriale, studiekatalog, boligannonser, bryllupsbilde). Plakater: a) ungdoms- og frigjøringsdikt/visdomsord b) Hvilke drømmer har du for framtiden til din sønn/datter?

*Stasjon 5:* Egen konfirmasjonstid (gamle konfirmantbøker, regn tilbake i tid og finn typiske ting fra foreldres ungdom, typisk pop-musikk, klesplagg, Hvem, hva, hvor, Guinness rekordbok og fotballbok). Plakat: Hvilke minner har du fra egen konfirmasjonstid?

*Stasjon 6:* ved lysglobe, alter/sidealter med bønnekrukke. Plakat: Tenn et lys og skriv en bønn for din konfirmant.

Etter hvert som de blir ferdig i kirkerommet, inviteres de til en kaffekopp – i tilliggende rom eller bak i kirken. Be dem samtale om egne erfaringer fra konfirmasjonstiden.